b'\n_START_ARTICLE_\nIon Andreescu\n_START_SECTION_\nBiografie\n_START_PARAGRAPH_\nIon Andreescu s-a n\xc4\x83scut \xc3\xaen anul 1850, \xc3\xaentr-o familie de condi\xc8\x9bie bun\xc4\x83, fiind primul din cei \xc8\x99apte copii. A fost fiul lui Andrei Dobrescu \xc8\x99i al Anastasiei Pencovici. Nu se \xc8\x99tie exact, dac\xc4\x83 a fost n\xc4\x83scut \xc3\xaen Bucure\xc8\x99ti sau pe vreo proprietate a p\xc4\x83rin\xc8\x9bilor situat\xc4\x83 la o oarecare distan\xc8\x9b\xc4\x83 de ora\xc8\x99.  \xc3\x8en condica bisericii Olteni, biseric\xc4\x83 demolat\xc4\x83 \xc3\xaen 1987, figureaz\xc4\x83 doar actele ultimilor trei fra\xc8\x9bi, Cleopatra, Dumitru, Petre. Tat\xc4\x83l s\xc4\x83u, Andrei Dobrescu, era comerciant de b\xc4\x83uturi \xc8\x99i avea un han \xc3\xaen Mahalaua Staicului. _NEWLINE_A urmat pe r\xc3\xa2nd cursul primar la pensionul particular al lui Andreas Apostolas, \xc3\xaen 1863 gimnaziul \xe2\x80\x9eLaz\xc4\x83r\xe2\x80\x9d din Bucure\xc8\x99ti, apoi la Colegiu \xe2\x80\x9eSf\xc3\xa2ntu Sava\xe2\x80\x9d. _NEWLINE_\xc3\x8encep\xc3\xa2nd din 1869 urmeaz\xc4\x83 \xe2\x80\x9e\xc8\x98coala Na\xc8\x9bional\xc4\x83 de Arte Frumoase\xe2\x80\x9d, recent \xc3\xaenfiin\xc8\x9bat\xc4\x83 (1864), condus\xc4\x83 de Theodor Aman._NEWLINE_\xc3\x8en 1872 devine profesor la catedra de desen liniar \xc8\x99i caligrafie a Seminarului episcopal din Buz\xc4\x83u. \xc3\x8en 1873 se transfer\xc4\x83 la gimnaziul comunal \xe2\x80\x9eTudor Vladimirescu\xe2\x80\x9d, apoi, \xc3\xaen 1875, la \xc8\x99coala de meserii din aceea\xc8\x99i localitate._NEWLINE_La sf\xc3\xa2r\xc8\x99itul anului 1878 pleac\xc4\x83 la Paris, unde frecventeaz\xc4\x83 cursurile academiei private de art\xc4\x83 Acad\xc3\xa9mie Julian. Verile picteaz\xc4\x83 la Barbizon (unde se \xc3\xaent\xc3\xa2lne\xc8\x99te cu Nicolae Grigorescu) \xc8\x99i \xc3\xaen alte a\xc8\x99ez\xc4\x83ri rurale. O biografie ingrat\xc4\x83, scurt\xc4\x83, desf\xc4\x83\xc8\x99urat\xc4\x83 sub semnul unei condi\xc8\x9bii modeste \xc8\x99i a bolii, caracterizat\xc4\x83 mai degrab\xc4\x83 prin absen\xc8\x9ba evenimentelor, printr-o descoperire t\xc3\xa2rzie a necesit\xc4\x83\xc8\x9bii exprim\xc4\x83rii artistice, a voca\xc8\x9biei, \xc3\xaen sensul profund al cuv\xc3\xa2ntului, dubleaz\xc4\x83 o oper\xc4\x83 nu numai important\xc4\x83 ca extensie, dar definitiv\xc4\x83, matur\xc4\x83, constituit\xc4\x83 f\xc4\x83r\xc4\x83 ezit\xc4\x83ri \xc8\x99i tribula\xc8\x9bii._NEWLINE_Profesor de desen \xc3\xaentr-un ora\xc8\x99 provincial, lini\xc8\x99tit p\xc3\xa2n\xc4\x83 dincolo de banalitate, Andreescu se dedic\xc4\x83 picturii cu o fervoare pe care nimic din atitudinea sa anterioar\xc4\x83 nu p\xc4\x83rea s-o anun\xc8\x9be. Pictura apare la t\xc3\xa2n\xc4\x83rul solitar, \xc3\xaenclinat spre medita\xc8\x9bie, ca iruperea unei nevoi de comunicare, de exprimare, consumat\xc4\x83 superior \xc8\x99i f\xc4\x83r\xc4\x83 veleit\xc4\x83\xc8\x9bile publicit\xc4\x83\xc8\x9bii. Caracterul de introspec\xc8\x9bie, tensiunea de autoexprimare vor fi atributele \xc3\xaentregii sale arte, remarcabil de unitare, dealtfel, ca sentiment, atitudine \xc8\x99i calitate. Contactul cu arta rom\xc3\xa2neasc\xc4\x83 a timpului nu i-a lipsit, dar importan\xc8\x9ba unei confrunt\xc4\x83ri cu problematica limbajului, tot mai ferm aduse \xc3\xaen prim-plan de arta european\xc4\x83 a epocii, nu trebuie neglijat\xc4\x83. De\xc8\x99i de la \xc3\xaenceput lucr\xc4\x83rile pictorului rom\xc3\xa2n au decizia \xc8\x99i consisten\xc8\x9ba operei autentice, \xc3\xaen ultimii ani ai \xc8\x99ederii \xc3\xaen Fran\xc8\x9ba el apare clarificat, st\xc4\x83p\xc3\xa2n pe mijloace, construind spa\xc8\x9biile cu subtilitatea cromatic\xc4\x83 pe care o d\xc4\x83 doar des\xc4\x83v\xc3\xa2r\xc8\x99ita dezinvoltur\xc4\x83 tehnic\xc4\x83._NEWLINE_S-a stins din via\xc8\x9b\xc4\x83 la 22 octombrie 1882, la 32 de ani, de ftizie.\n_START_SECTION_\nOpere\n_START_PARAGRAPH_\nInteresat \xc3\xaen egal\xc4\x83 m\xc4\x83sur\xc4\x83 de diferite genuri ale picturii, Andreescu creeaz\xc4\x83 peisaje, portrete \xc8\x99i naturi statice.\n_START_SECTION_\nStejarul\n_START_PARAGRAPH_\n\xc3\x8en \xe2\x80\x9eStejarul\xe2\x80\x9d una din capodoperele sale, reg\xc4\x83sim \xc3\xaentreaga emo\xc8\x9bie, patosul re\xc8\x9binut, temperat de melancolie al artistului. Compozi\xc8\x9bia, bazat\xc4\x83 pe contrapunctul dintre masele solide ale vegeta\xc8\x9biei \xc8\x99i cerul ad\xc3\xa2nc, este dominat\xc4\x83 de verticala impun\xc4\x83toare a copacului. Mi\xc8\x99carea pe care diferen\xc8\x9bele de cald \xc8\x99i rece ale tonurilor o imprim\xc4\x83 materiei, demonstreaz\xc4\x83 o rafinat\xc4\x83 \xc8\x99tiin\xc8\x9b\xc4\x83 a construc\xc8\x9biei plastice. F\xc4\x83r\xc4\x83 ambi\xc8\x9bia de a nega ierarhii valorice \xc8\x99i cronologice, putem afirma c\xc4\x83 este primul pictor rom\xc3\xa2n cu adev\xc4\x83rat modern, fiind \xc3\xaen acela\xc8\x99i timp unul dintre punctele de referin\xc8\x9b\xc4\x83 atunci c\xc3\xa2nd vorbim despre tradi\xc8\x9bia artei noastre.\n_START_SECTION_\nAprecieri\n_START_PARAGRAPH_\n"Printre pictorii rom\xc3\xa2ni, cu siguran\xc8\x9b\xc4\x83 nu exist\xc4\x83 personalitate mai atr\xc4\x83g\xc4\x83toare ca a lui Andreescu \xc8\x99i destin mai plin de \xc3\xaen\xc8\x9belesuri ca al s\xc4\x83u. El, de fapt, a orientat definitiv arta rom\xc3\xa2neasc\xc4\x83". Cuvintele acestea, apar\xc8\x9bin\xc3\xa2nd lui Jacques Lassaigne, unul dintre criticii de art\xc4\x83 francezi care s-a ocupat cu pasiune \xc8\x99i interes de arta rom\xc3\xa2neasc\xc4\x83, par a fi revelatoare pentru locul de\xc8\x9binut de Andreescu \xc3\xaen dezvoltarea artei rom\xc3\xa2ne\xc8\x99ti moderne \xc8\x99i, \xc3\xaen egal\xc4\x83 m\xc4\x83sur\xc4\x83, pentru modul cum a p\xc4\x83truns marele pictor \xc3\xaen circuitul valorilor europene._NEWLINE_\xe2\x80\x9eStejarul lui Andreescu\xe2\x80\x9d \xc3\xaenc\xc4\x83 mai rezist\xc4\x83 vremurilor \xc8\x99i se g\xc4\x83se\xc8\x99te \xc3\xaen parcul Cr\xc3\xa2ng din Buz\xc4\x83u. El se afl\xc4\x83 \xc3\xaen partea st\xc3\xa2ng\xc4\x83 cum se merge spre obelisc dinspre poarta Cr\xc3\xa2ngului. Botani\xc8\x99ti \xc8\x99i iubitori de natur\xc4\x83 \xc3\xael \xc3\xaengrijesc pentru a-i prelungi via\xc8\x9ba.'